Foto’s: ‘Tornado’ saai verwoesting in MidvaalSkade wat deur ŉ beweerde “tornado” in die Vaal Marina-gebied in Midvaal, Gauteng aangerig is (11 Desember 2017). Foto: Twitter via @ReenvalSA/JJ van Rooyen Minstens 50 mense is beseer toe ŉ beweerde tornado Maandag uitgebreide skade in die Vaal Marina-gebied in Midvaal, Gauteng, veroorsaak het. Ineke van Huyssteen, woordvoerder van ER24, het gesê paramedici het net na 18:00 op die toneel aangekom waar stormsterk winde verwoesting gesaai het. Huise se dakke het afgewaai en kragdrade is beskadig. “Mense op die toneel het dit aan die paramedici as ŉ tornado beskryf,” het Van Huyssteen gesê. Paramedici het gevind minstens 50 mense het geringe beserings opgedoen. “Die helfte van die pasiënte is op die toneel behandel, terwyl 25 mense deur ER24 en ŉ ander ambulansdiens na ŉ hospitaal geneem is.” Van Huyssteen het gesê die polisie was op die toneel om ondersoek in te stel. Bongani Baloyi, burgemeester van Midvaal, het in ŉ mediaverklaring die storm as ŉ tornado bestempel. Hy het gesê ongeveer 300 gesinne het skade aan hul huise aangemeld en sommige huise is heeltemal verwoes. Infrastruktuur in die gebied is ook beskadig. Skade wat deur ŉ beweerde “tornado” in die Vaal Marina-gebied in Midvaal, Gauteng aangerig is (11 Desember 2017). Foto: ER24 “Die munisipaliteit en plaaslike gemeenskapsleiers het daklose inwoners gehelp met tydelike skuiling en sal begin om die omvang van die skade en die koste om huise te herbou te assesseer,” het Baloyi gesê. “Twee hulpsentrums in Mamello en die Vaal Marina-stadsaal is opgestel om diegene te help wat deur die tornado geaffekteer is.” Baloyi het gesê nooddienste het die gebied deur die nag gemonitor om inwoners by te staan. Die Suid-Afrikaans Weerdiens (SAWD) het op sy amptelike Twitter-kanaal foto’s gedeel van reuse haelkorrels wat Maandagaand in die Midvaal-gebied geval het, maar het nie bevestig of dit wel ŉ tornado was wat die gebied getref het nie. Tornado’s is egter nie ongewoon in Gauteng nie. In Oktober het die weerdiens bevestig dat ŉ tornado in Ruimsig in Gauteng waargeneem is toe talle geboue erg onder swaar reën, hael en stormsterk winde deurgeloop het.